En 39-årig mand fra Vesthimmerland er tirsdag blevet dømt til sexologisk behandling i en sag om børneporno på hans computer. Det skriver Nordjyske. Sagen blev kørt som en tilståelsessag. Den 39-årige mand indrømmede, at han havde haft 16.215 børnepornografiske fotos og 1046 film med børneporno på sin computer. Han blev afsløret, da han havde afleveret sin computer til reparation, og reparatøren meldte det til politiet. På computeren var også børnepornografisk materiale med grov seksuel udnyttelse af børn under tre år. Den 39-årige mand blev ifølge Nordjyske idømt tre måneders betinget fængsel med en prøvetid på to år. I den periode er han under Kriminalforsorgens tilsyn og skal bo på Kriminalforsorgens pension i seks måneder. Manden skal også modtage sexologisk behandling.

Opsummering:
En 39-årig mand fra Vesthimmerland havde over 16.000 børnepornografiske billeder på computeren. Det blev opdaget, da computeren var sendt til reparation.